Date: 1500
Language: saksa
Document type: Kaupungit, Kirjeet

Juw erszamen vnde vorsichtigen vnde wolwysen mannen heren borgermeisteren vnde raitmannen der stadt Reual, vnsen bisunderen guden vrunden, doen wy borgermeistere vnde raitmanne der stadt Abouw na vnszes fruntliken grotes dirbedunge witlick vnde apenbar bekennende vnde betugende jn vnde mit desseme vunszen apenen vorsegelden breue, dat vor vns erschenen syn Margaretha Kroges, Katherina Berndes vnde Birgitta Dantzick vth deme gebede van Ratzeborch jn byweszen erer eeliken manne vnde hebben to erkennende geuen wo dat erer drier sustere, zelige Barbare Brokes, jn God vorstoruen wandages, do se leuende juwe borgerynne gewesen sy, vnde is geweszen ere vulle sustere van vader vnde van modere echte vnde rechte getelet vnde gebaren, nemliken van Laurensz Anno, eren vader, vnde Katherinen, erer moder, jme dorpe Antubu&#x0364; jme carspil Karres wandages besitlick geweszen vnde hebbe sommige guder na sick gelathen, dar to se de negisten eruen syn vnde nymant neger noch mit en allikena, wente nene vulle sustere vnde broder dar meer to leuen, vnde dat to bewiszen, so syn vor vns gekomen Merten Mertensson, Oleff Karlsson vnde Oleff Nigelsson, tugeszwirdige, bedderue manne, vnde hebben mit eren vthgestreckeden armen vnde vpgerichteden vingeren gestauedes eedes tho Gode vnde den hilgen gesworen, tughet vnde wargemaket, dat zelige Barbara Brokes sy vnde is geweszen der vorgescreuen Margarethen, Katherinen vnde Birgitten vulle sustere so vorgescreuen van vader vnde van moder echte vnde rechte getelet, so dat nymandes neger sy noch mit en allikena sodanen nalaeth erer sustere Barbaren to eruende dan de gedachten dree susteren, vnde wente denne der suluen Margarethen, Katherinen vnde Birgitten vnde erer eeliken manne saken also gewanth syn, dat se in egener personen van anliggender noetsake haluen se dar ane behinderende nicht vtheymech weszen konen sodan nalath erer zeligen susteren to vorvorderende. Hyrvmme hebben se vor vns in der besten wise, weghe vnde forme, also se van rechte solden, konden vnde mochten, mit willen vnde vulbordt erer eeliken manne vulmechtich gemaket vnde maken ok vulmechtich jegenwordigen jn krafft desszes vnszes breues jn eren rechten, waren vnde vntwyuelhafftigen procuratorem vnde houethman Hinrick Kroch, togere desszes suluen vnszes breues, em geuende vnde vorlenende gantze vulkomene macht vnde gewalt sodan vorgescreuen zeligen Barbaren Brokes, erer sustere, nalaeth vnde erue, wor vnde by weme he de vpgaen vnde vthsporen kone jn fruntschop offte mit rechte to vorforderende, jntokomende vnde to entfangende, quitancien dar van to geuende vnde gemenliken alle ander dinge dar by to doende vnde to latende alle wes se dar sulues by doen vnde lathen mochten wannere se dar personlick jegenwordich vnde tor stede weren, belauende alle wes de obgnante Hinrick Kroch dar by doende vnde latende werdt stede vast vnde vnvorbraken to holden in allen tokomenden tyden sunder alle argelist. Wurvmme bidden wy deger fruntliken, gy, guden vrunde, deme gedachten Hinricke jn vorforderinge sodaner vorgescreuen nagelathen guderen zeligen Barbaren Brokes gunstich, forderlick vnde behulpen syn willen, eme de moghen ouerantwordet vnde geleuert werden edder wes recht is mit endehafftiger fordernisse gutliken moghe wedderfaren, steden vasten gelouen vnde seker touorsicht to vns tho hebbende so wes deme suluen Hinricke also gemechtiget van den vorscreuen nagelathen guderen zeliger Barbaren Brokes gehantreket vnde ouerantwordet werdt, dat gy edder de jennen, de se ouerleueren vnde hantreken werden, furder nene namaninge vnde ansprake vmme lyden solen jn tokomenden tyden, dar wille wy jw gud vor wesen jn krafft desszes breues, wente wy dar gude vorwissinge vnde schadeborgen mit vns torstede vor entfangen hebben. Des to merer tuchnissze der warheit hebbe wy vnnszer stadt secrete benedden an desszen breff wytliken lathen hangen, de gegeuen vnde gescreuen is na der gebordt Christi vnszes Heren dusent viffhunderth jare, des ffrigdages jn den pinxsten.